মারিয়ানা ইস্কান্দার   নাইরোবির ট্রেডমার্ক হোটেল। এখানেই আয়োজিত হয়েছিল এবারের উইকিম্যানিয়া। ট্রেডমার্কের একটি রুমে সম্পাদক দেলোয়ার হোসেন। তার সামনে বসে আছেন সাক্ষাৎকার দেওয়ার জন্য মারিয়ানা ইস্কান্দার। মোবাইলের স্ক্রিনের লেখা দেখতে দেখতে প্রশ্ন করছেন সাংবাদিক দেলোয়ার, আর তার উত্তর দিয়ে যাচ্ছেন মারিয়ানা ইস্কান্দার।   সাক্ষাৎকারের প্রথম প্রশ্নের জবাবে বাংলা সম্প্রদায়ের উপস্থিতিকে স্বাগত জানালেন মারিয়ানা। প্রতি বছর আয়োজিত উইকিম্যানিয়ায় বৈচিত্র‍্যের সম্মিলন ঘটে, যাতে ভূমিকা রাখে বাংলা সম্প্রদায় থেকে আগত সদস্যগণ। পাশাপাশি তিনি জানান যে উইকিম্যানিয়ায় বাংলা সম্প্রদায়ের উপস্থিতি অন্যান্যদের বাংলা ভাষার সহপ্রকল্প ও বাংলা ভাষা সম্পর্কে জানার সুযোগ করে দেয়।   বাংলাদেশে কিংবা দক্ষিণ এশিয়ার যেকোনো দেশে উইকিম্যানিয়া আয়োজনের সুযোগ আছে কি নেই – এমন প্রশ্নের জবাবে হাসিমুখে ইস্কান্দার জানিয়ে দেন যে এটা তার হাতে নেই। অর্থাৎ উইকিমিডিয়া ফাউন্ডেশনের একচ্ছত্র ক্ষমতা কোনো একক ব্যক্তির উপর ন্যস্ত থাকেনা। উইকিম্যানিয়া কোন জায়গায় আয়োজন করা হবে তা নির্দিষ্ট কিছু প্রক্রিয়ার মধ্য দিয়ে ঠিক করা যায়। তার জন্য প্রথমে একটি প্রস্তাব দিতে হবে এবং সেই অনুযায়ী কাজ করে যেতে হবে। তিনি আরো বলেন যে "আমি আশা করি বাংলাদেশ প্রক্রিয়া সম্পর্কে ভালোভাবে অবগত হয়ে তার অংশ হবে" যার ভাবানুবাদ করলে দাঁড়ায় যে আমাদের বাংলাদেশে উইকিম্যানিয়া আয়োজনের ব্যাপারে প্রয়োজনীয় ব্যবস্থা গ্রহণ করা উচিত। আমিও মারিয়ানার সাথে এই আশাই করি যে অদূর ভবিষ্যতে উপযুক্ত প্রক্রিয়া অনুসরণ করে আমরাও বাংলাদেশসহ দক্ষিণ এশিয়ার দেশগুলোতে উইকিম্যানিয়া আয়োজন করার সুযোগ পাবো।  সাক্ষাৎকারে উইকিমিডিয়া প্রকল্পগুলোতে এআইয়ের ব্যবহারের প্রসঙ্গ উঠলো, মারিয়ানা স্পষ্ট করলেন যে এআইয়ের ব্যবহারের ভালো ও খারাপ দুই দিকই রয়েছে। আমাদেরই ঠিক করতে হবে যে আমরা এটি কিভাবে ব্যবহার করতে পারি। তিনি আরো জানালেন যে এবারের উইকিম্যানিয়ায় এআইয়ের ব্যবহার নিয়ে অনেক আলোচনাও হয়েছে। তার মতে এআই ব্যবহার প্রকল্পগুলোতে করা উচিত আমাদের আদর্শ, নীতি ও বিশ্বাসের উপর ভিত্তি করে। নিঃসন্দেহে এখানে তিনি আমাদের আদর্শ, নীতি ও বিশ্বাস বলতে উইকিমিডিয়ার প্রকল্প পরিচালনার ক্ষেত্রে অনুসৃত নীতিমালা, প্রকল্প পরিচালনার উদ্দেশ্য ও কাম্য ফলাফলের দিকে ইঙ্গিত করেছেন। এটা স্পষ্টতই উনার বিশ্বাস যে, যদি আমাদের নির্দিষ্ট কর্মপন্থা ও সুস্পষ্ট নীতিমালা থাকে এবং সেটার উপর ভিত্তি করে যদি আমরা এআই ব্যবহারে সচেষ্ট থাকি তাহলে এর নেতিবাচক দিকগুলো অবশ্যই কাটিয়ে উঠা সম্ভব।  তবে সবচেয়ে বেশি গুরুত্বপূর্ণ বাংলা সম্প্রদায় সম্পর্কে তিনি যেগুলো বলেছেন। তিনি স্বীকার করেছেন যে তিনি বাংলা সম্প্রদায়ের সবগুলো অর্জন সম্পর্কে অবহিত নন, কিন্তু তিনি বিভিন্ন প্রতিযোগিতায় আমাদের সদস্যদের অর্জন সম্পর্কে খোঁজখবর রাখেন সেটা সাক্ষাৎকার থেকে জানা যায়। তিনি আমাদের অভিনন্দন জানিয়েছেন আমাদের অর্জনের জন্যে। উনার কথা থেকে এটাও স্পষ্ট জানা গেছে যে এবারের উইকিম্যানিয়ায় বাংলা সম্প্রদায় থেকে যাওয়া সদস্যগণ অন্যান্যদের নজর কেড়েছে। তিনি আমাদের জন্য শুভকামনাও জানিয়েছেন।  মারিয়ানা ইস্কান্দারকে ধন্যবাদ এই সাক্ষাৎকার দেওয়ার জন্য। পাশাপাশি তাকে আমন্ত্রণ জানাচ্ছি ভবিষ্যতে স্থানীয় সম্প্রদায় আয়োজিত কোনো ইভেন্টে আসার। আমি বিশ্বাস করি, তার আগমনকে সম্প্রদায় আনন্দের সাথে গ্রহণ করবে এবং তিনি আমাদের সম্পর্কে আরো জানতে পারবেন।   জিমি ওয়েলস   বন্ধুভাবাপন্ন জিমি ওয়েলস প্রথমেই বলেন যে বাংলা উইকিপিডিয়ার অসাধারণ সদস্যদের দেখতে পেয়ে তার খুব ভালো লেগেছে। অনেক অর্জন সত্ত্বেও তিনি সবার প্রতি বন্ধুত্বপূর্ণ আচরণ করেন, যার প্রমাণ পাওয়া গেল সাক্ষাৎকার দেওয়ার সময় উইকিপিডিয়ান মোহাম্মদ জিল্লুর রহমানকে কাছে টেনে নেওয়ার প্রবণতা দেখে, তাকে বলেছিলেন "আই লাইক ইউর শার্ট"। বন্ধুত্বপূর্ণ ব্যক্তিই আসলে এভাবে বলতে পারেন। উইকিপিডিয়ায় বিভিন্ন ছোট-বড় ভাষার অবদান ও প্রবৃদ্ধি ব্যাখ্যা করে তিনি আশাবাদ ব্যক্ত করলেন যে ২০৫০ সালের মধ্যে পৃথিবীর সর্বত্র উইকিপিডিয়াকে পৌঁছানো যাবে। তার মতে বাংলা ভাষা ব্যবহারকারী অনেক হলেও এর উইকিপিডিয়া মোটামুটি বড়, তবে তার পর্যবেক্ষণ বলছে যে এটি ধীরে ধীরে বড় হচ্ছে যা আশাব্যঞ্জক ব্যাপার। তিনি বাংলা উইকিপিডিয়ার জন্য একটি চমৎকার পরামর্শ দিয়েছেন "উইকিপিডিয়ার মানবিক দিক দেখানো"। অনেক সময় দেখা যায় অনেক নতুন সদস্যদের ধরে রাখাটা কঠিন হয়ে যায়, আবার অনেকে দুই একটা সম্পাদনা করে চলে যায়। তার মতে আমরা উইকিপিডিয়ায় সম্পাদনার জন্য তাদেরকে অভিনন্দন জানানোর পাশাপাশি ভালোভাবে কথা বলার মাধ্যমে তাদেরকে উৎসাহিত করতে পারি। এই পরামর্শ আমার কাছে চমৎকার লেগেছে।  তবে মজার ব্যাপার হলো সাক্ষাৎকার থেকে জানা গেছে যে তিনি বাংলাদেশের প্রধান উপদেষ্টা ডক্টর মুহাম্মদ ইউনূসের একজন ভালো বন্ধু৷ তিনি স্পষ্ট জানিয়ে দিয়েছেন যে তিনি ইউনূস সাহেবকে একজন ইতিবাচক হাস্যজ্বল ব্যক্তি ও দয়ালু মানুষ হিসেবে চিনেন। তাদের মাঝে ব্যক্তিগত সম্পর্কও আছে যা হয়তো অনেকেই জানেন না। তিনি এই আশাবাদ করেছেন যে মুহাম্মদ ইউনূস বাংলাদেশকে আরো উন্নত পর্যায়ে নিয়ে যেতে পারবেন। পাশাপাশি তিনি মনে করেন যে যেহেতু উইকিপিডিয়ান হিসেবে আমরা উইকিপিডিয়ার নীতিমালা মেনে নিরপেক্ষ ও সঠিক তথ্যের ভিত্তিতে সম্পাদনা করে থাকি সেহেতু আমরা এই নীতিমালা নিজেদের বাস্তব জীবনে প্রয়োগ করে মুহাম্মদ ইউনূসের ন্যায় বিভিন্ন ক্ষেত্রে ইতিবাচকভাবে অবদান রাখতে পারবো।  তিনি জানিয়েছেন যে অনেক আগে তিনি বাংলাদেশে এসেছিলেন, কিন্তু স্বল্প সময়ের জন্য। যা তার কাছে খারাপ লেগেছে কেননা তিনি বেশি সময়ের জন্য বাংলাদেশে থাকতে পারেননি। তাই যেহেতু তাকে এবার প্রধান উপদেষ্টা বাংলাদেশে আসার জন্য আমন্ত্রণ জানিয়েছেন সেহেতু তিনি পরের বছর সপরিবারে বাংলাদেশে আসতে পারেন বলে জানিয়েছেন। সাক্ষাৎকারের শেষে তিনি উইকিমিডিয়া বাংলাদেশকে উইকিপিডিয়া ও এর অন্যান্য সহপ্রকল্পের ব্যাপারে সচেতন ও স্পষ্ট করার জন্য গণমাধ্যমে বুঝিয়ে বলতে বা তুলে ধরতে এবং পার্টনারশিপ প্রকল্প গ্রহণ করার পরামর্শ দিয়েছেন।